तर के कलाकारहरु, केही अपवादलाई छाडेर, जनताका समस्यामा बोल्न चाहन्छन् ? के उनीहरु आफ्नो करियरलाई दाउमा लगाउलान् ? बलिउडमा सञ्जय दत्त छन्, जो सन् १९९३ को मुम्बई बमकाण्डका दोषीहरुसँग घुमाउरो पाराले संगति रहेको पाइए । बलिउडमा सलमान खान छन्, जो सडकका खातेहरुमाथि गाडी चलाउने घटनामा दोषी देखिए । पद, पैसा र पावरका कारण तिनीहरु सर्वसाधारणझैँ हुन पाएनन्, तिनलाई कारवाही गर्नु प्रहरी, प्रशासन र न्याय विभागका लागि फलामको चिउरा साबित भए । दर्शकका देउताहरु 'गुनाहोंका देवता'मा परिणत भए । पर्दामा एउटा अभिनय र वास्तविक जीवनमा अर्को अभिनय बोकेर शरीर तानिरहेका बलिउडमा थुप्रै कलाकार छन्, जसलाई दर्शक भए पुग्छ- जनता चाहिँदैनन् ।
